KIRJALLINEN KYSYMYS E-0693/03 esittäjä(t): Konstantinos Hatzidakis (PPE-DE) komissiolle. Ulkomaisten tutkintotodistusten tunnustamisesta vastaava elin kieltäytyy tunnustamasta eurooppalaista tutkintotodistusta.



Virallinen lehti nro 192 E , 14/08/2003 s. 0214 - 0215



KIRJALLINEN KYSYMYS E-0693/03 esittäjä(t): Konstantinos Hatzidakis (PPE-DE) komissiolle (7. maaliskuuta 2003) Aihe: Ulkomaisten tutkintotodistusten tunnustamisesta vastaava elin kieltäytyy tunnustamasta eurooppalaista tutkintotodistusta Euroopan unioni on rahoittanut vuodesta 1991 lähtien European Association of Environmental Management Education -kattojärjestön toimintaa, johon osallistuu huomattavia kansainvälisiä yliopistoja, kuten Ateenan Ethniko ke Kapodistriako -yliopisto, Universite Libre de Bruxelles, Ecole polytechnique fédérale de Lausanne, Université de Genève, Universität Trier ja Erasmus University. Tämä kattojärjestö myöntää jatkotutkintotodistuksia (Masters in Environmental Management), jotka tunnustetaan kaikissa Euroopan unionin jäsenvaltioissa Kreikkaa lukuun ottamatta. Asianosaisen tahon valitettua Kreikan korkeimpaan hallintotuomioistuimeen tuomioistuin kumosi tutkintotodistusten tunnustamisesta Kreikassa vastaavan elimen (DIKATSA) päätöksen olla tunnustamatta edellä mainittuja jatkotutkintotodistuksia. Tästä huolimatta Kreikan tasavallan opetusministeriö sekä sen valtuuttama DIKATSA kieltäytyvät eri tekosyihin vedoten tunnustamasta kyseisiä tutkintotodistuksia. Onko komissio tietoinen tästä omalaatuisesta tilanteesta? Mitä se aikoo tehdä ratkaistakseen tämän ongelman? Frits Bolkesteinin komission puolesta antama vastaus (7. huhtikuuta 2003) Arvoisan parlamentin jäsenen toimittamat tiedot eivät ole riittävän yksityiskohtaisia, jotta komissio voisi vahvistaa, onko kyseisen tutkintotodistuksen tunnustamatta jättäminen yhteisön lainsäädännön vastaista. Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annetulla neuvoston direktiivillä 89/48/ETY(1) perustettiin yleinen järjestelmä ammattipätevyyden tunnustamista varten, jotta varmistettaisiin mahdollisuus harjoittaa säänneltyä ammattia eri jäsenvaltioissa. Direktiivin mukaan EU-kansalaiset, joilla on täysi pätevyys harjoittaa tiettyä ammattia omassa jäsenvaltiossaan, voivat harjoittaa samaa ammattia toisessa jäsenvaltiossa. Direktiivi koskee vain tilanteita, joissa muuttaja haluaa harjoittaa toisessa jäsenvaltiossa säänneltyä ammattia, eli ammattia, jonka harjoittamisen edellytyksenä on lakien, asetusten tai hallinnollisten määräysten mukainen pätevyys. Muuttajalla on oltava direktiivin 1 artiklan a alakohdan määritelmän mukainen tutkintotodistus, eli todistus tai todistusten tai asiakirjojen yhdistelmä, jolla osoitetaan, että sen haltijalla on ammattipätevyys ryhtyä harjoittamaan säänneltyä ammattia tai harjoittaa sitä jäsenvaltiossa, jossa todistus on annettu. Näiden periaatteiden mukaan kieltäytyminen tunnustamasta kyseistä tutkintotodistusta on direktiivin 89/48/ETY vastaista vain, jos tunnustamista haetaan tarkoituksena harjoittaa säänneltyä ammattia Kreikassa ja jos kyseinen todistus oikeuttaa henkilön harjoittamaan tiettyä ammattia alkuperäjäsenvaltiossaan. Kyseisen akateemisen jatkotutkintotodistuksen tunnustamatta jättäminen voi olla ongelmallista myös EY:n perustamissopimuksen 39 artiklan kannalta, jos Kreikan viranomaiset eivät ota todistusta huomioon samalla tavalla kuin samantasoisia kreikkalaisia todistuksia julkisiin virkoihin pääsyn osalta. Yhteisön lainsäädännön tämänhetkisessä kehitysvaiheessa tutkintotodistusten tunnustaminen akateemisessa mielessä (esim. jotta ihmiset voisivat jatkaa opintojaan toisessa jäsenvaltiossa) kuuluu jäsenvaltioiden toimivaltaan. Ei ole olemassa yhteisön sääntöjä, jotka pakottaisivat vastavuoroiseen tunnustamiseen. Kukin jäsenvaltio vastaa omasta koulutusjärjestelmästään ja sen sisällöstä ja organisoinnista. Tällä hetkellä ei ole Euroopan tasolla tunnustettuja tutkintotodistuksia. Yliopistot ovat itsenäisinä eliminä kokonaan vastuussa opetusohjelmiensa sisällöstä ja todistusten antamisesta opiskelijoille. Jäsenvaltioiden viranomaisilla on oikeus vaatia todistusten akateemista tunnustamista edellytyksenä koulutukseen pääsylle, ja viranomaiset voivat arvioida, vastaako tutkintotodistuksen haltijan saama koulutus kansallisen lainsäädännön vaatimuksia. Viranomaiset voivat myös vapaasti määrätä tämän menettelyn säännöistä, mutta ovat EY:n perustamissopimuksen 12 artiklan mukaisesti velvollisia olemaan harjoittamatta suoraa tai epäsuoraa kansallisuuteen perustuvaa syrjintää. Käytettävissä olevien tietojen perusteella ei ole mahdollista päätellä, onko tällaista syrjintää tapahtunut. (1) EYVL L 19, 24.1.1989.